Крајем јуна 1914. године Младен и његови другови били су заокупљени завршавањем осмог разреда гимназије и припремом матуре. У међувремену, у посјету Сарајеву је 28. јуна дошао аустроугарски престолонасљедник надвојвода Франц Фердинанд. Припадници Младе Босне — Гаврило Принцип, Недељко Чабриновић, Васо Чубриловић, Трифко Грабеж и др, искористили су ову прилику и извршили тзв. „Сарајевски атентат” у коме су погинули престолонасљедник и његова супруга Софија. Овај догађај узбуркао је политичку ситуацију у читавој Европи и посебно пореметио ионако лоше односе Аустроугарске и Краљевине Србије. Убрзо након тога дошло је до објаве рата Србији, 28. јула и почетка Првог свјетског рата.